Un proiect finanțat cu bani europeni, implementat de Liga Apărării Drepturilor Omului, în valoare totală de 600.000 euro, va crea două centre pentru primirea imigranților la Cluj – Napoca și la Baia Mare și se va adresa atât refugiaților din zonele de conflict cât și altor resortisanţi din afara Uniunii Europene aflați în România din diferite motive.

Proiectul susține că va acorda asistență imigranților pe mai multe domenii, una din acțiunile principale fiind susținerea copiilor care provin din familii de imigranți în procesul de integrare școlară.

„Serviciile oferite sunt de asistenţă materială, juridică, psihologică şi medicală, învăţarea gratuită a limbii române, orientare culturală şi mediere profesională, integrare în muncă, li se caută locuri de muncă. De asemenea, copiii primesc rechizite şi sunt ajutaţi să se integreze în sistemul de învăţământ. Grupul ţintă îl reprezintă aproximativ 3.000 de refugiaţi, din Siria, Palestina, state africane, dar şi resortisanţi din state din afara UE, din America Latină şi alte state, aflaţi în România la studii sau la muncă”, a spus Ana Luduşan, preşedintele Ligii Apărării Drepturilor Omului (LADO) Cluj

Proiectul “Servicii integrate pentru migranţi – Comunităţi Interculturale şi Solidare” mai are în vedere deschiderea a alte trei puncte de coordonare regională la Şomcuta Mare, Târgu Mureş şi Sibiu, și va fi implementat e o perioadă de doi ani, până în iunie 2019, fiind dedicat imigranților din judeţele Maramureş, Satu Mare, Sălaj, Cluj, Bistriţa Năsăud, Mureş, Harghita, Sibiu, Alba.

Estimarea inițială afirmă că de acest proiect vor beneficia, pentru „deprinderea culturii şi a limbii române” cca 3.000 de imigranți, din care o majoritate covârșitoare o vor reprezenta refugiații, procentul de resortisanți din afara UE fiind extrem de mic.

Refugiații vor beneficia de sprijin financiar și de susținere în procesul de integrare și vor fi admiși în baa unui dosar care va fi analizat de autoritățile române, în condițiile în care proiectul este cofinanţat prin Fondul European de Integrare şi Guvernul României, prin Programul Naţional – Fondul pentru Azil, Migraţie şi Integrare.

Călin Gheorghe Marincuș, unul din cei care se ocupă de administrarea paginii „NU Islamizării României” și, totodată, unul din cei mai vocali oponenți ai politicilor europene privind criza imigranților, din Cluj – Napoca, a declarat că, dacă proiectul va fi dus la bun sfârșit, se va vedea nevoit să iasă în stradă.